Bekende gemeenskapsman sterf | Knysna-Plett Herald
Bekende gemeenskapsman sterf
Thursday, 05 July 2012, 04:00
Soos die gemeenskap al jare lank vir tant Annie Rhodes ken - altyd met 'n glimlag en 'n oop hart vir almal wat sorg of net 'n warm bordjie kos nodig het. Hier is sy by drie van die kinders wat kos by haar sopkombuis kry.
SEDGEFIELD NUUS - Zacharias 'Sakkie' Rhodes (80), van die bekende gemeenskapspaartjie en eggenoot van 'Tant' Annie wat al vir 25 jaar van hul 27-jaar-lange huwelik kind en grootmens versorg, het Saterdag, 30 Junie op sy verjaarsdag buite sy huis inmekaar gestort.
"Almal het hom 'My Lovey' genoem," vee Tant Annie haar trane af. Sy en haar man se ruimhartige bydrae in hul gemeenskap deur middel van hul sopkombuis is al vir dekades bekend. "My Lovey het 'n deel van sy verjaarsdag saam met die Here gaan hou. Kleinkrans Gemeente sou nog later die dag vir hom 'n braai gehou het."
Oom Sakkie het Saterdag, na hy die paar trappe na hul oprit geklim het, voor hul huis by sy voertuig inmekaar gesak. Die eerste ambulans het na sowat twintig minute opgedaag, maar hy was reeds bewusteloos. Meer hulp is ingeroep en daar is gepoog om Oom Sakkie se hart weer aan die gang te skok, maar sonder enige sukses. Daarna is hy hospitaal toe geneem.
"Toe ek by die hospitaal kom, het die dokter haar hand na my toe uitgesteek. Ek het gesê ek wil nie haar hand hê nie, ek wil my man hê!" snik Tant Annie mistroostig. "Hy het nie gesê hy gaan my verlaat nie!"
Sy vertel hartseer dat omdat haar man twintig jaar ouer as sy was, hy ook vir haar soos 'n pa was - iemand op wie sy kon staatmaak en wie vir haar sekuriteit was.
"My man was oral bekend as die oom wat die kindertjies kom oplaai of kerk toe vat of met hulle uitry na Leisure Isle. As die mense sien hier is die kindertjies, dan weet hulle Oom Sakkie het gearriveer," vertel Tant Annie van hoe geliefd haar eggenote in die gemeenskap en by die kerk oral was.
"My trane val nie omdat ek ongelukkig is oor wat die Here gedoen het nie, maar oor die blydskap van 27 jaar bymekaar. Ek is tevrede op my knieë en sal volhard met die goeie werk," probeer sy hard om weer sterk te wees want sy glo passievol dat sy uitverkore is om "hierdie werk" te doen.
Buiten die feit dat Tant Annie 'n sopkombuis het wat drie keer per week byna 'n honderd mense kosgee, het sy ook twee volwassenes wat by haar woon, waarvan een blind is, en vyf pleegkinders in die huis. Sy het ook reeds 15 ander pleegkinders grootgemaak wat nou al uit die huis is en probeer tans haar kombuis groter maak om almal te kan inpas wat met honger mae na haar opkyk vir kos. Van die vrywilligers wat haar help is Mamma Sylvia Phillips, Mina Marais en Annie Charlson.
Oom Sakkie word hierdie Saterdag, 7 Julie vanuit die St. Georges-kerk begrawe. Die waak by haar huis begin om 09:00 en die diens 10:00 by die kerk. Hy laat sy vrou, Annie en twee dogters, Chrismorene Lewis (40) en Desiré Solomons (37) sowel as sewe kleinkinders agter. Indien enige iemand graag deur middel van skenkings by die sopkombuis betrokke wil raak, skakel 044 385 0187 om te hoor presies wat hul behoeftes is. (Loeriehof, Youth for Christ en St. George's Kerk maak reeds bydraes, maar nog word benodig.)
Posted on: 04:00 Thu, 05 July 2012